b'\n_START_ARTICLE_\nKaraganda\n_START_SECTION_\nIstorija\n_START_PARAGRAPH_\n1856\xc2\xa0m. \xc4\xafkurta angliakasi\xc5\xb3 gyvenviet\xc4\x97, kurioje kastos akmens anglys vario lydyklai. Spar\xc4\x8diau pl\xc4\x97stis prad\xc4\x97jo XX a. ketvirtame de\xc5\xa1imtmetyje nutiesus gele\xc5\xbeinkel\xc4\xaf. Karagandos angli\xc5\xb3 baseinas tur\xc4\x97jo tapti svarbiausiu akmens angli\xc5\xb3 tiek\xc4\x97ju Uralui. Pl\xc4\x97totas daugiausia kalini\xc5\xb3 darbu. Lageri\xc5\xb3 komplekso, vadinamojo Karlago, rajonas, pasak Aleksandro Sol\xc5\xbeenicyno, buvo did\xc5\xbeiausios Gulago archipelago provincijos centras._NEWLINE_1934\xc2\xa0m. gavo miesto teises. Nuo 1936\xc2\xa0m. srities centras. 1939\xc2\xa0m. jau tur\xc4\x97jo 166 000 gyventoj\xc5\xb3. Per Antr\xc4\x85j\xc4\xaf pasaulin\xc4\xaf kar\xc4\x85 i\xc5\xa1 SSRS vakarin\xc4\x97s dalies \xc4\xaf Karagand\xc4\x85 evakuota pramon\xc4\x97s \xc4\xafmoni\xc5\xb3. Ypa\xc4\x8d svarbi tolesnei miesto pramon\xc4\x97s pl\xc4\x97trai buvo i\xc5\xa1 Donecko baseino atkelta akmens angli\xc5\xb3 kasybos ma\xc5\xa1in\xc5\xb3 gamykla. Po karo miestas toliau pl\xc4\x97t\xc4\x97si, tapo antru pagal gyventoj\xc5\xb3 skai\xc4\x8di\xc5\xb3 Kazachijos miestu, svarbiu pramon\xc4\x97s ir kult\xc5\xabros centru.\n_START_SECTION_\nInfrastrukt\xc5\xabra\n_START_PARAGRAPH_\n22\xc2\xa0km \xc4\xaf pietry\xc4\x8dius nuo Karagandos nuo 1992\xc2\xa0m. veikia tarptautinis Sary Arkos oro uostas. I\xc5\xa1pl\xc4\x97totas akmens angli\xc5\xb3 sodrinimas, ma\xc5\xa1in\xc5\xb3 (\xc5\xa1acht\xc5\xb3 \xc4\xafrengini\xc5\xb3, elektrotechnikos gamini\xc5\xb3) gamyba, metalo apdirbimo, statybini\xc5\xb3 med\xc5\xbeiag\xc5\xb3, lengvoji, maisto pramon\xc4\x97._NEWLINE_Yra Kazachijos moksl\xc5\xb3 akademijos skyrius, Karagandos valstybinis universitetas, \xc4\xafkurtas 1972\xc2\xa0m., technikos universitetas, medicinos akademija, teis\xc4\x97s institutas. Veikia 17 mokslinio tyrimo institut\xc5\xb3. Yra Istorijos ir kra\xc5\xa1totyros, Vaizduojamojo meno muziejai, Kazach\xc5\xb3 dramos, rus\xc5\xb3 dramos, muzikin\xc4\x97s komedijos teatrai, Filharmonija, botanikos sodas, zoologijos sodas.\n_START_SECTION_\nLietuviai\n_START_PARAGRAPH_\nKaragandos priemiestyje Michailovskoje veik\xc4\x97 lageris, kuriame 1950\xc2\xa0m. kal\xc4\x97jo apie 3000 kalini\xc5\xb3, apie 300 j\xc5\xb3\xc2\xa0\xe2\x80\x93 lietuviai. Kaliniai daugiausia dirbo statybose. Kunigo A. Dumbliausko iniciatyva 1977\xc2\xa0m. Karagandoje pastatyta katalik\xc5\xb3 \xc5\xa0v. Juozapo ba\xc5\xbeny\xc4\x8dia. XXI a. pr. Karagandoje tebegyveno kelios de\xc5\xa1imtys lietuvi\xc5\xb3. 2003\xc2\xa0m. \xc4\xafkurta Karagandos lietuvi\xc5\xb3 kult\xc5\xabros draugija._NEWLINE_1990\xc2\xa0m. \xc4\xaf Karagand\xc4\x85 buvo nuvykusi buvusi\xc5\xb3 politini\xc5\xb3 tremtini\xc5\xb3 ir Lietuvos TV \xc5\xbeurnalist\xc5\xb3 ekspedicija. Sukurtas dokumentinis filmas \xe2\x80\x9eKarlagas\xc2\xa0\xe2\x80\x93 mirties \xc5\xbeem\xc4\x97\xe2\x80\x9c (re\xc5\xbe. Vitalis Gruodis).'